**Manylion llawn a meini prawf ar gyfer pob gwobr**

1. **Cynnwys Tenantiaid wrth Lunio neu Graffu ar Wasanaethau**

Rhoddir y wobr hon i **landlord cymdeithasol a/neu grŵp tenantiaid** sydd wedi cynnwys tenantiaid/preswylwyr yn llwyddiannus wrth lunio neu graffu ar wasanaethau e.e. dylunio gwasanaethau newydd, nodi gwelliannau gwasanaeth, craffu neu brofi gwasanaethau. Gallai hyn ganolbwyntio ar un neu fwy o wasanaethau y mae tenantiaid yn eu derbyn. Esiamplau fel gwasanaethau atgyweirio, gwasnaethau ar-lein, cwynion, adolygu gwasanaethau tâl gwasanaeth.

**Meini Prawf Asesu:**

1. Sut oedd tenantiaid yn rhan o lunio neu graffu ar wasanaeth h.y. lefel y cyfranogiad/ymgynghoriad, y gefnogaeth a gynigir i denantiaid i gymryd rhan a pha mor gynhwysol oedd y dulliau o gymryd rhan
2. Sut mae'r gwasanaeth wedi'i gwella o ganlyniad i gyfranogiad tenantiaid
3. Pa wahaniaeth y mae wedi'i wneud/y bydd yn ei wneud - canlyniadau'r cyfranogiad

**2. Cymunedau’n Cefnogi Cymunedau**

Mae'r wobr hon yn cydnabod ac yn dathlu cyflawniadau **grŵp neu brosiect a arweinir gan y gymuned** sydd wedi cefnogi grwpiau neu unigolion eraill yn eu cymuned.  Gallai'r gefnogaeth hon gynnwys esiamplau fel: cynnal gweithgareddau cymunedol, darparu cyfleusterau lleol, prosiectau amgylcheddol/garddio, cefnogaeth llesiant ayyb.  Os oes rhywbeth yn cael ei wneud gan y gymuned dros y gymuned, byddem wrth ein bodd yn clywed amdano!

**Meini Prawf Asesu:**

1. Y math o gefnogaeth a ddarperir
2. Sut mae anghenion y cymunedau/unigolion wedi cael eu diwallu
3. Yr effaith y mae'r gefnogaeth wedi'i chael ar unigolion/cymunedau
4. A ellir cynnal/addasu'r prosiectau ar gyfer y dyfodol

**3. NEWYDD! - Tim Tenantiaid y Flwyddyn**

Mae’r wobr hon yn cydnabod **Tîm o Denantiaid** sy’n gweithio i sicrhau bod lleisiau tenantiaid yn cael eu clywed wrth lunio gwasanaethau tai neu ddylanwadu ar benderfyniadau eu landlord. Gallai'r tîm o denantiaid fod yn unrhyw gorff penodol o denantiaid yn gweithio gyda'i gilydd megis Panel, Pwyllgor, Fforwm, Grŵp ac ati. Gallai'r tîm tenantiaid fod yn gweithio'n annibynnol neu mewn partneriaeth â'u landlord.

**Meini Prawf Asesu**:

1. Ymrwymiad y tîm
2. Y gwahaniaeth y mae gwaith y tîm yn ei wneud
3. Ystod y gwaith a wneir gan y tîm, gan gynnwys unrhyw gynlluniau ar gyfer y dyfodol
4. **Cyfathrebu â Thenantiaid a Phreswylwyr**

Mae'r wobr hon yn cydnabod pa mor effeithiol y mae **landlord cymdeithasol** yn cyfathrebu â'i denantiaid/defnyddwyr gwasanaeth. Gall hyn gynnwys ystod o ddulliau cyfathrebu fel fideo; cyfryngau cymdeithasol, cylchlythyrau, Facebook Live a chyswllt uniongyrchol ‘yn bersonol’ yn y gymuned ayyb. Gallai hefyd gynnwys prosiect cyfathrebu penodol i godi ymwybyddiaeth neu ddealltwriaeth o bwnc llosg penodol, er enghraifft - Deddf Rhentu Cartrefi (Cymru), tlodi tanwydd, lleithder a llwydni.

Dywedwch wrthym sut rydych chi'n cyfathrebu â'ch tenantiaid a pha wahaniaeth mae’n ei wneud, megis; codi ymwybyddiaeth o wasanaethau neu'r gefnogaeth rydych chi'n ei chynnig, meithrin perthnasoedd a dealltwriaeth neu bod yn atebol am berfformiad a chynlluniau eich sefydliad. Mae'r wobr hon yn cynnwys pob dull o gyfathrebu.

**Meini Prawf Asesu:**

1. Priodoldeb y dulliau cyfathrebu a ddefnyddir o ran amrywiaeth y tenantiaid e.e. iaith blaen/osgoi jargon wrth gyfathrebu.
2. Effeithiolrwydd y cyfathrebu e.e. adborth gan denantiaid/defnyddwyr gwasanaeth, dadansoddeg cyfryngau cymdeithasol ac ati.
3. Unrhyw wersi a ddysgwyd

**5. NEWYDD! Llais y Tenant**

Bydd y wobr hon yn cael ei rhoi i **landlord cymdeithasol** a all ddangos bod eu tenantiaid/preswylwyr yn cael eu cefnogi’n weithredol i gymryd rhan, ac yn cael eu grymuso i ddylanwadu ar wasanaethau a phenderfyniadau sy’n effeithio arnynt.

Rydyn ni eisiau gwybod sut mae’r landlord yn gweithio i sicrhau bod llais y tenant yn cael ei glywed, y gwrandewir arno, ac yn cael ei weithredu ar bob lefel o’r sefydliad. Rydym hefyd am glywed beth sydd gennych ar waith i alluogi hynny i ddigwydd.

**Meini Prawf Asesu:**

1. Sut mae’r sefydliad yn gweithio i sicrhau bod llais y tenant yn cael ei glywed, y gwrandewir arno, ac y gweithredir arno ar bob lefel o’r sefydliad.
2. Sut mae tenantiaid yn cael eu hannog a'u cefnogi i gymryd rhan. Sut ydych chi'n codi ymwybyddiaeth ac yn cael tenantiaid i ymgysylltu ac i gymryd rhan? Pa gymorth a hyfforddiant ydych chi'n eu darparu?
3. Sut mae’r sefydliad yn gweithio i sicrhau bod yr ystod o leisiau tenantiaid yn cael eu clywed, gan wneud ymgysylltiad yn gynhwysol ar gyfer y tenantiaid a’r cymunedau y mae’n eu gwasanaethu.

**6. Tenant y Flwyddyn**

Rhoddir y wobr hon i **denant/preswylydd landlord cymdeithasol** sydd wedi gwneud y cyfraniad mwyaf sylweddol at Gyfranogiad Tenantiaid.

**Meini Prawf Asesu:**

1. Yr ymrwymiad a'r ymroddiad y maen nhw wedi'u dangos
2. Pa wahaniaeth y mae eu hymrwymiad wedi'i wneud i'r gymuned denantiaid a/neu'r grwpiau y maent wedi gweithio â nhw
3. Pa mor gynhwysol maen nhw wedi bod a sut maen nhw wedi ystyried anghenion eraill
4. **NEWYDD! – Ymgysylltu â Thenantiaid o ran Sero Net**

Mae'r wobr hon yn cydnabod **landlord cymdeithasol** sy'n ymgysylltu â'u tenantiaid mewn Sero Net a thai cynaliadwy. Mae’r llwybr i Sero Net yn wahanol i bawb, felly rydym eisiau clywed sut mae landlordiaid wedi bod yn cynnwys eu tenantiaid mewn sgyrsiau Sero Net, wrth wrando ar unrhyw adborth y mae tenantiaid wedi’i roi. Gall enghreifftiau o ymgysylltu gynnwys: diwrnodau gwybodaeth ar Sero Net; staff yn mynd o ddrws i ddrws i drafod pa waith y gellir ei wneud i'r cartref; diwrnodau cynaladwyedd cymunedol; grwpiau i godi ymwybyddiaeth o newid hinsawdd a chynaliadwyedd ayyb.

Hoffem hefyd glywed am unrhyw enghreifftiau o sut mae landlordiaid wedi bod yn gwrando ar adborth gan denantiaid sy'n byw gyda'r systemau Sero Net. Mae rhai enghreifftiau o'r systemau hyn yn cynnwys: pympiau gwres; paneli solar; batris; inswleiddio; neu unrhyw waith sydd wedi’i wneud i ‘ôl-osod’ cartref.

**Meini Prawf Asesu:**

1. Sut mae tenantiaid wedi ymgysylltu o ran Sero Net
2. Sut yr ydych yn gweithio i sicrhau bod dulliau ymgysylltu yn gynhwysol i'r tenantiaid a'r cymunedau y mae'r sefydliad yn eu gwasanaethu
3. Y gwahaniaeth y mae ymgysylltiad tenantiaid o ran Sero Net wedi'i wneud/yn ei wneud
4. Cynlluniau dilynol a chynlluniau ar gyfer y dyfodol ar gyfer ymgysylltu â thenantiaid o ran Sero Net a thai cynaliadwy

**8. Rhaglen Cymorth/Cyngor i Breswylwyr**

Rhoddir y wobr hon i **landlord cymdeithasol** sy'n buddsoddi mewn tenantiaid a chymunedau ac yn eu cefnogi. Rydym yn chwilio am raglenni cymorth/cyngor sydd wedi’u hen sefydlu sy’n helpu preswylwyr i oresgyn heriau a gwella eu bywydau a/neu wella cyfleoedd.

Dylai enwebiadau allu dangos ymagwedd effeithiol at gymorth/cyngor. Rydym yn chwilio am unrhyw beth o reoli arian a mynd i'r afael â dyled i gynhwysiant digidol; hybiau cynnes i addysg a chyflogadwyedd. Yr hyn yr ydym eisiau ei weld yw tystiolaeth o’r effaith gadarnhaol y mae’r rhaglen wedi’i chael ar fywydau preswylwyr.

**Meini Prawf Asesu:**

1. Tystiolaeth o ganlyniadau cadarnhaol i denantiaid, preswylwyr, neu gymunedau
2. A oes modd cynnal/addasu'r cymorth ar gyfer y dyfodol
3. Sut mae'r cymorth/cyngor wedi cynnwys y rhai y mae'n eu gwasanaethu